Vése Község Képviselő-testületének 
7/2009. (VIII.29.) sz. rendelete
 a Vése Község területén működő
 üzletek éjszakai nyitva tartásának rendjéről
 
Vése Község Képviselőtestülete a kereskedelemről szóló, 2005. évi CLXIV. tv 6.§. (4) bekezdésében, valamint a 12.§. (5) bekezdésében foglalt felhatalmazással élve az alábbi rendeletet alkotja.
 
Vése Község Képviselőtestülete a vései lakosság nyugalmának és pihenéshez való jogának fokozottabb érvényesítése érdekében a következőket rendeli el:
Értelmező rendelkezések
1. §.
(1)   E rendelet hatálya kiterjed valamennyi Vése közigazgatási területén (a továbbiakban: község) működő üzletre. 
(2)   E rendelet alkalmazásában üzlet: a szilárd térelemekkel körülhatárolt, talajjal egybeépített vagy ahhoz rögzített, tartós használatra készült, rendszeresen (állandóan vagy ideiglenes jelleggel) nyitva tartó kis- és nagykereskedelmi, jármű- és üzemanyag-kereskedelmi, vendéglátó, szálláshely-szolgáltató, idegenforgalmi, továbbá lakossági fogyasztási cikk javító-szolgáltató értékesítő hely, ideértve a lakástól vagy lakóingatlantól műszakilag el nem különíthető, fogyasztási cikk javító-szolgáltató tevékenység céljára kialakított helyet, a raktározás, tárolás célját szolgáló nyitott, értékesítést folytató helyet, valamint a különböző intézményekben, munkahelyeken üzemelő értékesítő helyeket és a csomagküldő kereskedésnek vevőszolgálat céljából működtetett helyiségét ( tv. 2.§. r. pontja.)
(3)   E rendelet hatálya az üzletek éjszakai, azaz 22. 00-05. 00 közötti nyitva tartását szabályozza.
(4)   E rendelet alkalmazásában az alábbi három zóna kerül kijelölésre: 
a.)  Falusias lakóterület (’A’ zóna)
b.)    Egyéb területek (’B’ zóna)
Nyitva tartási szabályok  
2.§.
 
(1)    A község ’A’ zónájában környezetében az üzletek 22.00-05.00 óráig zárva tartanak, tekintettel az ott lakók fokozottabb védelmére.
(2)     A község ’B’ zónájában az üzletek korlátlanul nyitva tarthatnak.
Kivételek 
3.§. 
Helyileg meghatározott általános kivételek
 
(1)   Az Önkormányzat által megrendezett rendezvények ( Országos Kovácstalálkozó, Rock Fesztivál stb.) „búcsú” idején a 2. § .-tól eltérően az alábbi nyitvatartási szabályok érvényesek:
· A rendezvény vasárnapján: 01.00 – 05.00 óráig kötelező zárva tartási időszak.
    (2) Az Önkormányzat által megrendezett egyéb rendezvények idején, a rendezvények napjaitól függően az (1) bekezdés szerinti szabályokat kell alkalmazni.
Általános felmentés  
4.§.
 
(1)   A község ’A’ zóna alá tartozó üzletek kérhetik a 2.§. szerinti szabályok alóli felmentésüket, kérve a zónakénti zárva tartási szabályok alóli legfeljebb 2 órás általános eltérést, melyet az üzletek üzemeltetői nyújthatnak be az alábbi feltételek egyidejű érvényesülése esetén:
a.)    az üzlet ellen a kérelem benyújtását megelőző 12 hónapon belül nem folytattak le rendőrségi, vagy más hatósági eljárást,
b.)    az üzlet működése, és az üzlethez tartozó tárgyak használata nem sértik Vése Önkormányzat hatályos rendeleti előírásait,
c.)    A felmentéshez az üzlet környezetében- az üzlet szomszédságában lévő 4-4 lakás- lakói hozzájárulásukat adták. 
(2)   Egy éven belül legfeljebb 2 kérelem nyújtható be.
(3)   A kérelmet a Képviselő-testület bírálja el.
Eseti, méltányossági felmentés 
5.§.
 
(1)    Különös méltánylást érdemlő, települési szempontból is fontos rendezvény, kereskedés megtartása esetére, legfeljebb egy éjszakára, méltányossági kérelem nyújtható be.
(2)    A méltányossági kérelem tárgyában a Polgármester átruházott önkormányzati jogkörében eljárva, mérlegeléssel dönt.
(3)    Méltányossági kérelem egy évben legfeljebb két alkalommal nyújtható be, és legkésőbb a rendezvény/kereskedés napját megelőző 8. napig.
(4)    Nem adható méltányossági okból felmentés annak a kérelmezőnek, amely a korábban kiadott általános vagy méltányossági felmentésben foglaltakat nem tartotta be.
(5)    A (3) és (4) bekezdésben foglaltak ellenére benyújtott kérelmeket érdemi vizsgálat nélkül el kell utasítani.
Jogkövetkezmények 
6.§.
 
(1)        A 2.§, valamint a 3.§.-ban foglaltak megsértőivel szemben a törvényben, kormányrendeletben foglaltakon túl az alábbi jogkövetkezmények alkalmazandók:
     a.)    A Képviselő-testület a korábban megadott felmentést visszavonhatja és/vagy:
b.)    Legfeljebb 1 évi időtartamra előre megfosztja a jogsértőt felmentések megadásától. 
Vegyes rendelkezések 
7.§. 
(1)   E rendelet 2009. szeptember 1. napján lép hatályba. Kihirdetéséről a jegyző gondoskodik.

V é s  e, 2009. augusztus 29.
 Bertók László                                                        Bertók Katalin
 polgármester                                                     körjegyző              

